钦定古今图书集成/明伦汇编/氏族典/第232卷 > 杨镐
## 钦定古今图书集成/明伦汇编/氏族典/第232卷 > 杨镐

按《明外史杨镐传》：“镐，商丘人。万历八年进士。历知南
昌、蠡二县。入为御史，坐事调大理评事，再迁山东参
议，进副使参政。二十五年，朝鲜用兵，擢右佥都御史，
经略朝鲜军务。是时倭将行，长清正等据全罗，为久
留计。九月朔，镐抵王京。十二月，会总督邢玠、提督麻
贵，议进兵方略，分四万人为三协，合攻蔚山。贼闭城”
坚守，以待援兵。官兵攻围不能下。明年正月二日，行
长救兵骤至。镐大惧，狼狈先奔，诸军继之，士卒死亡
殆二万。赞画主事丁应泰愤之，尽列败状，言镐当罪
者二十八，可羞者十。帝怒，欲行法。首辅赵志皋营救，
乃罢镐，令听勘。已，东征事竣，给事中杨应文叙镐功，
诏许复用。三十八年起抚辽东，为给事中麻僖、御史
杨州鹤所劾。镐疏辨，乞休去。四十六年，大兵起，破抚
顺，守将王命印死之，辽东大震。廷议“镐熟谙辽事”，起
兵部右侍郎往经略。既至，申明纪律，征四方兵，图大
举。明年正月会总督、巡抚、巡按定议，以二月十有一
日誓师，二十一日出塞。兵分四道，期三月二日并进。
天大雪，兵不前，师期泄，遂大败。文武将吏死亡无算。
《败书》闻，京师大震。言官交章劾镐。逮下诏狱，论死。崇
祯二年伏法。